

**OAJ:N LAUKAAN PAIKALLISYHDISTYS RY**

**TOIMINTAKERTOMUS VUODELTA 2022**

**1 YLEISTÄ**

Laukaan opettajien yhdistys aloitti toimintansa 3.11.1906. Vuosi 2022 oli nykyisen ammattiyhdistyksen yhdistyksen 49. toimikausi. Jäseniä yhdistyksellä oli 309 (jäsenmäärä 31.12.2022)**.**

Yhdistyksen kokouksia oli kaksi. Kevätkokous pidettiin 21.4.2022 Ravintola Primuksessa, Jyväskylässä. Ennen kokousta Keski-Suomen OAJ:n hallituksen jäsen Mirja Hallikainen oli kertomassa ajankohtaisista asioista. Yhdistyksen syyskokous pidettiin tuttuun tapaan Varjolassa, Laukaassa 26.11.2022. Ennen varsinaisen kokouksen alkua vieraina olivat sivistysjohtaja Jussi Silpola, perusopetuksen suunnittelija Eva Hilkamo ja varhaiskasvatuksen johtaja Maria Kankkio.

Yhdistys tiedotti yhdistyksen asioista peda.netissä ja Facebookissa. Peda.netistä löytyvät yhdistyksen perustiedot, ajankohtaiset asiat ja kalenterissa voi ilmoittautumaan tapahtumiin. Facebookin kautta ilmoitettiin tulevista tapahtumista ja muista tärkeistä asioista. Yhteysopettajille lähetettiin sähköpostitse erilaisia ajankohtaisia tiedotteita ja ”Hallitus Tiedottaa” – kirjeitä, joissa kerrottiin hallituksen toiminnasta, ajankohtaisista asioista, koulutuksista ja tapahtumista. Kirjeitä lähti vuoden aikana kolme.

Jäseniä muistettiin heidän 50- ja 60-vuotismerkkipäivinään. Myös työelämässä olevia 65-vuotiaita yhdistyksen jäseniä muistettiin. Muistimme pienillä lahjoilla myös kokouksissa olleita vierailijoita. Lisäksi veimme joulukukat kiitoksena yhteistyöstä kuntaan Linda Leinoselle, Jussi Silpolalle, Eva Hilkamolle ja Satu Ketopaikalle.

**2 PAIKALLINEN TOIMINTA**

**2.1 Yhdistyksen hallinto ja talous**

Hallituksen puheenjohtajana vuonna 2022 toimi Mari Lummi-Hiekka, varapuheenjohtajana Satu Laitinen ja sihteerinä Kirsi Haakana. Jäsenasioita hoiti Kirsi Varis. Yhdistyksen talouden hoidosta vastasivat Minttu Isoaho ja Saara Vierimaa.

Hallituksessa jatkoivat seuraavat henkilöt varajäsenineen 2022 vuoden loppuun saakka:

Minttu Isoaho / Hanna Järvinen

Marianne Ekman / Terhi Lammi

Jaakko Heikkilä / Jouni Toikkanen

Kirsi Haakana / Leena Kuhalampi

Eija Seppänen / Päivi Bergqvist

Milla Tuikka / Satu Hyyryläinen

Erovuorossa olleiden hallituksen jäsenten tilalle valittiin seuraavat jäsenet /varajäsenet vuoden 2023 loppuun saakka:

Saara Vierimaa / Markku Yli-Tuina

Markku Jaakkola / Anne Palo

Jaana Kiminkinen / Arto Hämäläinen

Jaana Uuksulainen / Petteri Tolmunen

Kirsi Varis / Kirsi Joska

Satu Laitinen / Seija Lehtikangas-Norrbacka

Liikunta- ja kulttuuriryhmässä vuoden aikana toimivat Jaakko Heikkilä, Eija Seppänen, Milla Tuikka ja Terhi Lammi. Yhdistyksen toiminnantarkastajina toimivat vuonna 2022 Kai Leikola ja Jari Inkilä. Varatoiminnantarkastajina ovat Veijo Mononen ja Anssi Nieminen.

Hallituksen kokouksia pidettiin vuonna 2022 kahdeksan:

Kokoukset pidettiin 18.1., 15.2., 15.3., 5.4., 23.8., 13.9., 11.10. ja 15.11.2022. Lisäksi hallitus kokoontui ruokailemaan ravintola Versoon 17.5. ja 13.12.2022; nämä tilaisuudet eivät olleet kokouksia.

Hallituksen kokouksiin osallistuivat kutsuttuina mahdollisuuksien mukaan myös luottamusmiehet Jukka Lummelahti, Petteri Tolmunen, Tuula Nissinen ja Tanja Pigg.

Hallituksen työvaliokunnan muodostivat puheenjohtaja, varapuheenjohtaja, sihteeri, taloudenhoitajat, luottamusmiehet ja tarvittaessa muut kutsutut.

**2.2 EDUNVALVONTA**

**2.2.1 Luottamushenkilöt**

Luottamusmiehinä toimivat

* JUKO ry:n pääluottamusmies lehtori Jukka Lummelahti
* OVTES luottamusmiehenä alakoulussa luokanopettaja Tuula Nissinen
* OVTES luottamusmiehenä yläkoulun lehtori Petteri Tolmunen
* OVTES varaluottamusmiehinä lehtori Ismo Jousmäki ja erityisluokanopettaja Mari Lummi-Hiekka
* KVTES luottamusmiehenä varhaiskasvatuksen opettaja Tanja Pigg.

Opetus- ja varhaiskasvatuksen työsuojeluvaltuutettuna toimi lehtori Markku Jaakkola.

Laukaan kunnan yhteistyöryhmässä ja työsuojelutoimikunnassa JUKO:n valtuuttamana vuonna 2022 olivat pääluottamusmies Jukka Lummelahti ja työsuojeluvaltuutettu Markku Jaakkola.

Laukaan koulutoimen johtoryhmässä oli kunnan yhteistyöryhmän valtuuttamana, henkilöstön edustajana Jukka Lummelahti.

**2.2.2. Edunvalvontatyö**

Laukaassa vuoden 2022 aikana päättyi useampi rakentamishanke. Työskentely uusissa tiloissa käynnistyi pitkän odottelun jälkeen Kirkonkylän ja Vihtavuoren kouluissa. Laukaan kunta satsasi paljon opetukseen mm. lisäämällä resurssia perusopetuksen ja erityisopetuksen tuntikehykseen. Laukaan perusopetuksen palveluverkkoselvitystyö jatkui mm. kyläiltojen muodoissa. Kyläiltoja pidettiin kaikissa selvitystyön alla olevissa kouluissa, Valkola, Kuusa, Haapala ja Äijälä. Näissä illoissa tuli esille se, ettei lasten määrä olekaan vähenemässä niin paljoa, kuin mitä ennusteissa oli arvioitu. Mukana työryhmässä olivat hallituksen puheenjohtaja ja pääluottamusmies.

Laukaan kunta satsasi vuoden aikana paljon erityisopetukseen. Erityisopetukseen perustettiin uusia, lain vaativia, pienryhmiä. Myös perusopetuksen ja lukion puolelle saatiin tuntimäärän lisäystä. Hallitus seurasi sivistyslautakunnan päätöksientekoa. Päättäjiin oltiin myös yhteydessä sähköpostitse ja puhelimitse niissä tilanteissa, kun keskustelut koskivat talousarvion korjaamista ja niiden myötä tulleita säästövaateita. Hallitus oli erityisen huolestunut ennusteesta, etteivät taloudelliset näkymät ole myönteisempiä tulevaisuudessakaan.

Puheenjohtaja ja pääluottamusmies olivat mukana myös TVA-järjestelmän päivittämisessä. Hallitus keskusteli heti vuoden alussa TVA-järjestelmän pisteisiin liittyvistä asioista ja teki huomioita, joita puheenjohtaja ja pääluottamusmies veivät terveisinä työryhmään. TVA-työryhmä kävi läpi palkkausjärjestelmän peruskuvan rakenteen, vaativuustasot ja tehtäväkohtaiset kuvaukset. Näiden perusteilla ryhmä tarkensi TVA-pisteytystä ja sen ohjeistusta sekä päivitti lomakkeet. Hallitus esitti vahvana toiveena lomakkeen täyttämisen ajankohdan myöhäistämisen, mutta siihen työnantaja ei nähnyt mahdollisuutta, koska palkat ovat budjetoinnin vuoksi saatava oikeanlaiseksi mahdollisimman nopeasti syksyn alkaessa. Sen sijaan sovittiin, että jos suuria muutoksia syksyn aikana tulee (esim. muuttoliikenteen vuoksi tapahtuvat vaativammat tuen tarpeen oppilaat), voi lomakkeen täyttää uudelleen marras-joulukuun vaihteessa. Lisäksi, jos opettajalle integroitaisiin ukrainalaispakolaisia opetusryhmiin, hän saisi hakea TVA-lisää milloin tahansa vuoden aikana.

Edunvalvontatyö oli aktiivista. Koulukummeja kutsuttiin käymään päiväkodeissa ja kouluilla mahdollisuuksien mukaan. Varhaiskasvatuksen asioista keskusteltiin useammassa hallituksen kokouksessa. Varhaiskasvatuksessa tärkeiksi asioiksi nousivat mm. työhyvinvointi, Laukaan vetovoiman kehittäminen varhaiskasvatuksen työntekijöiden houkuttelemiseksi, varahenkilöresurssin turvaaminen, varallaolojärjestelmän kehittäminen ja TVA-lomakkeen kehittäminen.

Hallitus on keskustellut monista eri asioista, joita on jäsenistön keskuudessa noussut esiin. Keskustelua ovat herättäneet esim. leirikoulu- ja retkikorvausjärjestelmä, jollaista on ehdotettu käyttöön muuallakin. Hallitus päätyi kuitenkin toistaiseksi jättämään aiheen taka-alalle, koska leirikoulut koetaan todella tärkeiksi oppilaille ja siitä on neuvoteltuna jo päivärahat. Hallitus keskusteli myös opettajien ateriaedusta, koulunpäivän lyhentämisestä, vaikuttamisesta ja vaikuttamisen isommasta julkituomisesta.

Hallitus seurasi tiiviisti kevään työtaistelutilannetta. Kun työehtosopimukset päättyivät helmikuun lopussa, jännitettiin uusien sopimuksien neuvotteluja. Neuvotteluissa oli tarkoituksena saada monivuotinen palkkaohjelma ja parantaa työhyvinvointia. Neuvottelut eivät tuottaneet tulosta ja lakko kosketti kevään aikana useampaa suurempaa paikkakuntaa. Lakkoja toteutettiin aalloittain, pääasiassa suurissa kaupungeissa. Laukaassa lakkoa ei ollut, mutta naapurikaupunki Jyväskylä oli lakossa. Jyväskylässä lakkoon suhtauduttiin pääosin myönteisesti ja siellä seistiin yhtenä rintamana yhteisen asian puolesta. Pienemmät kunnat olivat mukana ylityö- ja vuoronvaihtokiellossa. Useamman lakon jälkeen saatiin onneksi sopimus. Saavutettiin kauan toivottu palkkaohjelma, jossa taattiin julkisen sektorin työntekijöille vähintään samat korotukset kuin yksityisellä puolella. Sopimus piti sisällään myös yleiskorotuksia ja paikallisesti sovittavia eriä.

Myös opettajarekisteriasian edistymistä seurattiin hallituksessa. Petri Honkonen vei asiaa eteenpäin tiede- ja kulttuuriministerinä. Opetus- ja kulttuuriministeriössä on myöhemmin ryhdytty valmistelemaan opettajarekisterille asetettavien tavoitteiden tarkempaa määrittelyä ja sen mukaista arkkitehtuuriarviointia. Valmistelua tehdään yhteistyössä Opetushallituksen kanssa.

OAJ:n valtuustovaalit olivat huhtikuussa. Pääluottamusmies Jukka Lummelahti oli ehdolla, mutta äänimäärä ei ihan riittänyt valtuustopaikkaan. Hallitus kannusti äänestämiseen ja palkitsi äänestäjät pienellä makealla yllätyksellä.

Yhdistys teki keväällä työsuojeluvaltuutettu Markku Jaakkolan johdolla hakemuksen työhyvinvointirahastoon, yhteistyössä työnantajan kanssa. Edellistä LOVE-hakemusta muokattiin ja hakemus lähetettiin. Kuitenkaan tälläkään kerralla hakemus ei mennyt läpi.

Työsuojelussa valmisteltiin vaarojen ja riskien arviointia, joka otetaan käyttöön keväällä 2023. Työsuojeluvaltuutettu toi esiin, että Laukaassa kiinnitettiin entistä tehokkaammalla otteella huomiota työhyvinvointiin ja sen kehittämiseen. Työsuojelu teki hakemuksen KEVA:lle työelämänkehittämisrahasta.

Työsuojeluun tuli vuoden aikana ilmoituksia työpaikkakiusaamisesta ja epäasiallisesta kohtelusta. Työsuojeluvaltuutettu laati toimintamallin ko. tilanteiden selvittelyyn ja siitä keskusteltiin myös hallituksessa. Työsuojeluvaltuutettu oli MAPA-koulutuksessa ja pätevöityi MAPA-kouluttajaksi. (MAPA = Management of Actual or Potential Aggression – Haasteellisen käytöksen ennaltaehkäisy ja hallinta) MAPA- koulutukset alkavat kunnassa keväällä 2023.

**2.3. Virkistys- ja järjestötoiminta (Liiku-ryhmä)**

Järjestetyistä tapahtumista ilmoitettiin yhdistyksen yhteysopettajien välityksellä sekä peda.net-sivuilla. Tapahtumiin ilmoittautuminen tapahtui peda.net-sivujen kautta. Lisäksi tapahtumista tiedotettiin yhdistyksen Facebook-sivuilla.

Vuonna 2022 pystyttiin järjestämään seuraavat tapahtumat:

27.-28.1. Educa-messuille pystyi osallistumaan verkossa

27.5. Rhea-risteilyllä oltiin kauniissa säässä. Mukana oli 48 jäsentä.

1.10. järjestettiin retki Tampereelle. Ohjelmassa oli shoppailua sekä teatterin ja illallisen yhdistänyt esitys Kadonneen maun metsästys. Mukana oli 19 jäsentä.

5.10. Maailman Opettajien päivän kahvitus Laukaan Caffitellassa (varattiin 75 kpl) ja Jyväspakarilla Lievestuoreella (varaus 20-30 henkilöä).

Kaukalopallovuoro jatkui Peurungan hallissa aktiivisesti. Jäsenistön toiveita kuunneltiin ja lisättiin liikunnan mahdollisuutta myös palloiluvuorolla, joka alkoi syksyllä Kirkonkylän koulun uudessa salissa. Palloiluvuorolla käytiin pelaamassa erityisesti sulkapalloa. Välillä toisella salin puoliskolla oli tarjolla kahvakuulaa.

Eläkkeellä olevat yhdistyksen jäsenet saivat osallistua Liiku-ryhmän tarjoamaan toimintaan maksamalla saman omavastuuosuuden kuin muutkin jäsenet.

**3. TOIMINTA OAJ:SSÄ**

OAJ Keski-Suomen vuosikokous pidettiin 21.4.2022. Mukana olivat puheenjohtaja Mari Lummi-Hiekan lisäksi Satu Laitinen, Kirsi Haakana, Milla Tuikka, Eija Seppänen, Saara Vierimaa, Tuula Nissinen ja Jukka Lummelahti. OAJ Keski-Suomen hallituksen Laukaa-Hankasalmi -alueen varsinainen jäsen vaihtui. LOAY ehdotti OAJ Keski-Suomen vuosikokouksessa varsinaiseksi jäseneksi Tuula Nissistä ja varajäseneksi Nina Tiihosta Hankasalmelta. Tuula jatkaa varsinaisena hallituksen jäsenenä kevääseen 2024 saakka. Tuula toimi myös OAJ Keski-Suomen yleissivistävien opettajien jaoksessa sekä järjestöviestintä- ja koulutusryhmässä.

Luottamusmiehet Jukka Lummelahti, Petteri Tolmunen, Tuula Nissinen ja Tanja Pigg, työsuojeluvaltuutettu Markku Jaakkola, puheenjohtaja Mari Lummi-Hiekka, varapuheenjohtaja Satu Laitinen sekä sihteeri Kirsi Haakana osallistuivat OAJ:n tarjoamiin valtakunnallisiin ja alueellisiin koulutuksiin. Lisäksi varhaiskasvatuksen koulutuksissa olivat mukana Eija Seppänen ja Kirsi Varis.

OAJ K-S varhaiskasvatusjaoksen jäsenenä oli Kirsi Varis.

Jukka Lummelahti toimi OAJ Keski-Suomen taloudenhoitajana sekä OAJ Keski-Suomen alueasiamiehenä.